《题李学樵墨蟹图》
清代·郑家珍

君不闻吕亢蟹图记，拥剑望潮分种类。帅以蝤蛑殿以蜞，草泽横行雄十二。

又不闻毕卓老而饕，左手持杯右手螯。公子无肠来佐酒，瓮头高卧乐陶陶。

李君画家之巨子，嚼墨一喷云满纸。等閒为我写团尖，绘影绘声复神似。

烟波十载老浮家，九月经霜红蓼花。我似蔡谟不解读，醉中偏爱听爬沙。

橙切香黄欣得汝，迨我暇矣饮此湑。风尘谁爱长卿才，莫妄都亭作人语。

纷纷馨绀与腥黄，执穗朝魁态不忙。涉笔居然成妙趣，毫端风味胜江乡。

画里有诗诗有画，取君真迹高堂挂。为问关中识得不，此图何似子章髅。

作者简介：郑家珍（1866～1928），字伯玙，号雪汀，清新竹县人。原籍福建南安。幼入陈世昌私塾就读，与同门张麟书等结为金兰之交。光绪二十年（1894）取中举人。乙未割台，挈眷内渡，归籍南安。设馆教学，造就颇多优秀人才。郑氏学问广博，好读近世译本，于天文、地理、历法、算术、星相、卜筮，无不穷探奥妙，尤以算术著名于当时。昭和三年（1928）病逝南安祖厝，年六十三。